**Merivälja Kooli ja Lasteaia liiklusturvalisuse ühine ja terviklik nägemus**

**LL**

Lembe Levo <lembe.levo@gmail.com>

K, 20.01.2021 10:11



Lugupeetud Reio Vesiallik

Olen Merivälja Kooli hoolekogu nimel teie poole pöördunud 27. aprillil ja 27. oktoobril 2020, kahjuks vastust kirjadele pole siiani saabunud.
Hetkel kirjutame kolmandat korda ja loodame, et seekordne kiri ei jää tähelepanuta. Juhul kui vastus ja tagasiside meie kirjale viibib konkreetsetel põhjustel, siis palume meid sellest esimesel võimalusel teavitada.

Meie eesmärk endiselt on parandada liiklusturvalisust Merivälja Kooli lähiümbruses ning Merivälja Lasteaia lähiümbruses, samuti rääkida kaasa piirkonna liikluskorralduses. Üks esmaseid eesmärke on piirata koolimaja esisel tänaval autoliiklust selliselt, et seal võiks sõita üksnes samal tänaval elavad inimesed, kooli personal ning kooli teenindavad autod. See liikluskorralduse muutus võiks toimuda samaaegselt Kõivu tee rekonstrueerimise ja Merivälja Kooli 2021 sügisel valmiva juurdeehitusega. Selline ajastus toetab hästi harjumist uue olukorraga.

Teine suurem eesmärk on see, et soovime näha Merivälja kooli ja Merivälja lasteaia lähiümbruse liikluskorraldust ühtse tervikuna, mitte kahe eraldiseisva süsteemina - selliseks on see aga kahjuks aastate jooksul kujunenud. Olen ise juba 15 aastat igapäevane liikleja just selles piirkonnas, kogemus on nii kooli kui lasteaia lapsevanemana. Soovime seega nii kooli kui lasteaia hoolekogudega juhtida tähelepanu selle piirkonna liikluskorralduse olulistele aspektidele, mida tõenäoliselt vaid meie märkame ja teame.

Oleme korraldanud koolimaja ees liiklusturvalisuse hommikuid, nii ka sellel sügisel. Kaasatud on olnud nii politsei kui Transpordiamet, ka nemad tõdesid, et koolimaja esine liiklus on ohtlik nii  jalgsi, tõukerataste kui ka jalgratastega liiklevatele koolilastele, koolimaja lähiümbruses puuduvad kergliiklusteed ja kõnniteed. Seda olukorda SAAB KINDLASTI PAREMAKS TEHA!

Ootame võimalust kohtumiseks ja aruteluks esimesel võimalusel

Lugupidamisega

Lembe Levo

Merivälja Kooli hoolekogu aseesinaine

Merivälja Kooli liiklusturvalisuse töörühma üks juhtidest

Merivälja Kooli vanematekogu looja, eestvedaja ja nõustaja

Merivälja Aedlinna Seltsi juhatuse liige

Pirita aasta inimene 2018

Kohalik elanik ja kolme lapse ema